**Kommissorium for dialogforum om EU-sortslovgivningens betydning for det økologiske og konventionelle jordbrug**

Dialogforummets opgave og rolle

Med udgangspunkt i en teknisk-faglig analyse af den eksisterende EU-sortslovgivning og Kommissionens forslag til kommende lovgivning skal dialogforummet således komme med forslag til:

* hvordan mulighederne for at markedsføre genetisk diverse plantesorter samt bevarings- og hobbysorter kan forbedres i den kommende EU-sortslovgivning uden at fordelene ved det eksisterende system sættes over styr. Præmisserne for dialogforummets arbejde fremgår i øvrigt af Økologisk Handlingsplan 2020, indsats 6.2.

Dialogforummet skal således tydeliggøre:

* hvad det er, økologer, nicheproducenter og frøsamlere gerne vil for så vidt angår mulig-hederne for at markedsføre andre sortstyper end de gængse moderne, SES-godkendte sorter,
* hvilke risici det kan indebære for den konventionelle frøbranche,
* hvordan den eksisterende lovgivning medvirker til at forhindre, at ovennævnte risici bliver realiserede,
* mulige løsningsmodeller, som både kan imødekomme ønskerne fra økologer etc. og som samtidig tager hensyn til de risici, som den konventionelle frøbranche har påpeget.

Blandt de løsningsmodeller, dialogforummet skal overveje kan nævnes:

* sorter med ”officially recognized descriptions”, jf. Kommissionens non-paper,
* lempede SES-regler,
* lavere gebyr på markedsføring af sorter til nichemarkeder,
* de minimis regler, f.eks. undtagelse for handel med sorter til hobbybrug,
* udveksling af sorter i lukkede netværk,
* mængdebegrænsninger,
* geografiske begrænsninger.

Udover ovennævnte kan dialogforummet selv tage andre løsningsmodeller eller forhold op til overvejelse.

Dialogforummet er rådgivende for Fødevareministeriet. Dialogforummet skal fremlægge begrundede forslag til løsningsmodeller og skal fungere som diskussionspart for Fødevareministeriet i de forestående forhandlinger om ny EU-lovgivning.

Dialogforummets sammensætning

NaturErhvervstyrelsen inviterer på hjemmesiden til, at man kan give sin interesse for at deltage i dialogforummet til kende. På basis af de indkomne interessetilkendegivelser etablerer NaturErhvervstyrelsen dialogforummet. I den forbindelse vil NaturErhvervstyrelsen lægge op til, at dialogforummet bliver bredt (jf. Økologisk Handlingsplan 2020) og balanceret sammensat.

Sekretariat, formandskab og arbejdsform

NaturErhvervstyrelsen er sekretariat og formand for dialogforummet. Møder holdes hos NaturErhvervstyrelsen i Nyropsgade, og dialogforummet arbejder også via mail. Dialogforummets løsningsforslag lægges på NaturErhvervstyrelsens hjemmeside.